लखनऊ। दुष्कर्म के आरोपित काबीना मंत्री व अमेठी से सपा के उम्मीदवार गायत्री प्रसाद प्रजापति के गौतमपल्ली स्थित सरकारी आवास पर मंगलवार को पुलिस ने छापा मारा। पड़ताल के दौरान पुलिस ने कमरों से कुछ साक्ष्य जुटाए और वहां मौजूद पीएसी जवानों से पूछताछ भी की। करीब आधे घण्टे तक मुआयना करने के बाद पुलिस लौट गयी। पुलिस सरकारी आवास के तीन कमरों में बंद ताले तोड़वाने के लिए कोर्ट से अनुमति मांगने की तैयारी कर रही है। मंत्री पर आरोप लगाने वाली चित्रकूट की पीड़िता का बयान दर्ज होने के साथ ही पुलिस अधिकारियों ने गिरफ्तारी के लिए दो टीमें लगायी थी।